sukhrobnurali/uzbek-legal-corpus huggingface dataset:
OʻZBEKISTON RESPUBLIKASI VAZIRLAR MAHKAMASI HUZURIDAGI KATTA VA ALOHIDA MUHIM SUV XOʻJALIGI OBYEKTLARINING TEXNIK HOLATINI HAMDA BEXATAR IShLAShINI NAZORAT QILISh DAVLAT INSPEKSIYASI (“DAVSUVXOʻJALIKNAZORAT” INSPEKSIYASI)NI TAShKIL ETISh VA UNING FAOLIYATI MASALALARI TOʻGʻRISIDA
(resolution, 2021-08-17)

Oʻzbekiston Respublikasi Prezidentining “Oʻzbekiston Respublikasi Vazirlar Mahkamasi huzuridagi Katta va alohida muhim suv xoʻjaligi obyektlarining texnik holatini hamda bexatar ishlashini nazorat qilish davlat inspeksiyasi (“Davsuvxoʻjaliknazorat”)ni tashkil qilish toʻgʻrisida”gi Farmonini roʻyobga chiqarish maqsadida Vazirlar Mahkamasi qaror qiladi: 1. Quyidagilar: katta va alohida muhim suv xoʻjaligi obyektlari roʻyxati 1-ilova* ga muvofiq; 3. Oʻzbekiston Respublikasi Moliya vazirligi har yili “Oʻzdavsuvxoʻjaliknazorat” inspeksiyasi va uning viloyat boʻlinmalari apparati xarajatlariga hamda tashkiliy texnika va boshqa zarur materiallar xarid qilish uchun budjet mablagʻlari va xizmatda foydalanish uchun bitta yengil avtomashinaga limit ajratishni nazarda tutsin. 4. Toshkent shahar hokimligi “Davsuvxoʻjaliknazorat” inspeksiyasi apparatini joylashtirish uchun 10 kun muddatda joy ajratsin. 5. Oʻzbekiston pochta va telekommunikatsiyalar agentligi, Vazirlar Mahkamasi huzuridagi Hukumat aloqasi xizmati “Davsuvxoʻjaliknazorat” inspeksiyasini telefon aloqasi, shu jumladan, hukumat, shahar va xalqaro telefon aloqasi bilan taʼminlasinlar. 6. “Davsuvxoʻjaliknazorat” inspeksiyasi ikki oy muddatda Qishloq va suv xoʻjaligi vazirligi, Energetika va elektrlashtirish vazirligi, Ichki ishlar vazirligi, Milliy xavfsizlik xizmati, “Oʻzsanoatkontexnazorat” davlat qoʻmitasi va boshqa vazirliklar va idoralar bilan birgalikda katta va alohida muhim suv xoʻjaligi obyektlarining texnik holatini puxta xatlovdan oʻtkazsin va Oʻzbekiston Respublikasi Vazirlar Mahkamasiga axborot bersin. 7. Mazkur qarorning bajarilishini nazorat qilish Bosh vazir oʻrinbosari B.M. Olimjonov zimmasiga yuklansin.
OʻZBEKISTON RESPUBLIKASINING HARBIY PROKURATURASINI TAShKIL QILISh TOʻGʻRISIDA
(decree, 2016-08-15)

Oʻzbekiston Respublikasi Favqulodda vaziyatlar vazirligi, Davlat chegaralarini himoya qilish qoʻmitasi, Oʻzbekiston Respublikasi Ichki ishlar vazirligining ichki va qorovullik qoʻshinlari Bosh boshqarmalari hamda Mudofaa vazirligining harbiy okruglari tashkil etilganligi munosabati bilan va Oʻzbekiston Respublikasi Qurolli Kuchlarida, harbiy idoralarda va vazirliklar hamda idoralarning harbiylashtirilgan tarkibiy boʻlinmalarida qonunchilikka rioya etilishi ustidan prokuror nazoratining toʻlaligi va samaradorligini taʼminlash maqsadida: 1. .Oʻzbekiston Respublikasi Qurolli Kuchlarining Harbiy prokuraturasi negizida mavjud lavozimlar soni va mehnat haqi fondi doirasida Oʻzbekiston Respublikasining Harbiy prokuraturasi tashkil qilinib, uning tarkibida harbiy okruglarning toʻrtta harbiy prokuraturasi tuzilsin. Oʻzbekiston Respublikasi Prokuraturasi rahbariyati tarkibiga Bosh prokurorning oʻrinbosari — Oʻzbekiston Harbiy prokurori lavozimi qoʻshimcha ravishda kiritilsin. 3. Oʻzbekiston Respublikasining Prokuraturasi (U. Xudoyqulov) ikki hafta muddatda Oʻzbekiston Respublikasining Harbiy prokuraturasi toʻgʻrisidagi Nizomni ishlab chiqib, tasdiqlasin. 4. Oʻzbekiston Respublikasi Adliya vazirligi (S. Mirsafoyev) Oʻzbekiston Respublikasi Prokuraturasi (U. Xudoyqulov) bilan birgalikda bir oy muddatda amaldagi qonun hujjatlariga oʻzgartish va qoʻshimchalar toʻgʻrisidagi takliflarni kiritsin. 5. Oʻzbekiston Respublikasi Mudofaa vazirligi (H. Tursunov) Oʻzbekiston Respublikasi Harbiy prokuraturasi va uning tarkibiy boʻlinmalarini zarur moliyaviy, moddiy-texnikaviy jihatdan taʼminlasin, shaxsiy tarkibning harbiy xizmatchilar huquqiy maqomi hamda pul va boshqa taʼminotning barcha turlari saqlab qolinsin. 6. Ushbu Farmonning bajarilishini nazorat qilish Oʻzbekiston Respublikasi Prezidentining Davlat maslahatchisi A. Nosirov zimmasiga yuklansin.
YaNGI TAShKIL ETILAYOTGAN XOʻJALIK YuRITUVChI SUBYEKTLAR FAOLIYATI USTIDAN BANK VA SOLIQ NAZORATINI KUChAYTIRISh TOʻGʻRISIDA
(decree, 2017-06-05)

Yangi tashkil etilayotgan xoʻjalik yurituvchi subyektlar faoliyatini avj oldirish, ishlab chiqarish va xoʻjalik faoliyati uchun real shart-sharoitlarga ega boʻlgan yangi tadbirkorlik tuzilmalari shakllantirilishini, shuningdek belgilangan hisob-kitob tartibiga rioya etilishini taʼminlash maqsadida: 1. Belgilab qoʻyilsinki, 1999-yilning 1-aprelidan boshlab yuridik shaxs huquqlariga ega yangi tashkil etilayotgan savdo va savdo-vositachilik korxonalarini Oʻzbekiston Respublikasi Adliya vazirligida, Qoraqalpogʻiston Respublikasi Vazirlar Kengashida, viloyatlar, shaharlar, tumanlarning hokimliklarida roʻyxatdan oʻtkazish va soliq organlarida hisobga qoʻyish ularda oʻzlarining ustav faoliyatiga mos keladigan savdo maydonlari, omborxonalari hamda asbob-uskunalari, shu jumladan, chakana savdo korxonalari uchun — nazorat-kassa apparatlari yoki ularni xarid qilishga yoxud ijaraga olishga mablagʻlari mavjud boʻlgan taqdirdagina amalga oshiriladi. Mazkur tartibga rioya qilinishi uchun shaxsiy javobgarlik Qoraqalpogʻiston Respublikasi Vazirlar Kengashining Raisi, viloyatlar va Toshkent shahar hokimlari, shuningdek Davlat soliq qoʻmitasining Raisi va hududiy soliq organlarining rahbarlari zimmasiga yuklansin. 3. Oʻzbekiston Respublikasi Adliya vazirligi va mahalliy hokimiyat organlari davlat soliq xizmati organlarining taqdimnomasiga binoan, moliya-xoʻjalik faoliyatiga bogʻliq pul operatsiyalarini bank hisobvaraqlari orqali amalga oshirmayotgan yuridik shaxslarni belgilangan tartibda xoʻjalik yurituvchi subyektlar reyestridan chiqarsinlar. 4. Xoʻjalik yurituvchi subyekt oʻzining yuridik manzilgohi oʻzgargani haqida roʻyxatga oluvchi organga va soliq xizmati organiga oʻn kun muddat ichida maʼlum qilmagan taqdirda xoʻjalik yurituvchi subyektning mansabdor shaxslariga soliq organlari tomonidan eng oz ish haqi miqdorining 10 baravaridan 15 baravarigacha maʼmuriy jarima solinishi belgilab qoʻyilsin. 5. “Budjet bilan hisob-kitoblar uchun xoʻjalik yurituvchi subyektlarning masʼuliyatini oshirish chora-tadbirlari toʻgʻrisida” Oʻzbekiston Respublikasi Prezidentining 1996-yil 9-avgustdagi PF-1504-son Farmonining 8-bandi savdo va savdo vositachilik korxonalari uchun oʻz kuchini yoʻqotgan deb hisoblansin. Oʻzbekiston Respublikasi Adliya vazirligi manfaatdor vazirliklar va idoralar bilan birgalikda ikki hafta muddatda qonunchilikka ushbu Farmondan kelib chiqadigan oʻzgartish va qoʻshimchalar toʻgʻrisida takliflar kiritsin. 6. Vazirlar Mahkamasi bir hafta muddatda mazkur Farmonni bajarish yuzasidan qaror qabul qilsin.
VINO-AROQ MAHSULOTLARINI ULGURJI VA ChAKANA SOTIShNI TARTIBGA SOLISh TOʻGʻRISIDA
(resolution, 2019-08-24)

Vino-aroq mahsulotlarining noqonuniy aylanishi va ular narxlarining sunʼiy ravishda oshirilishi hollarining oldini olish, alkogolli mahsulotlar savdosini tashkil etishni takomillashtirish maqsadida Vazirlar Mahkamasi qaror qiladi: 2. Quyidagilar: ishlab chiqaruvchi korxonalarga va hududiy ixtisoslashtirilgan ulgurji savdo bazalariga vino-aroq mahsulotlari bilan chakana savdo qilish; vino-aroq mahsulotlari bilan chakana savdo qilish huquqiga ega boʻlgan savdo tashkilotlariga bu mahsulotlar bilan ulgurji va mayda savdo qilish taqiqlansin. 3. “Oʻzsharobsanoat” AJ: bir oy muddatda Qoraqalpogʻiston Respublikasi, viloyatlar va Toshkent shahrida vino-aroq mahsulotlarining hududiy ixtisoslashtirilgan savdo bazalarini belgilangan tartibda tashkil etsin va ularni roʻyxatdan oʻtkazsin hamda ularning faoliyat koʻrsatishini taʼminlasin; respublikaning barcha mintaqalarini zarur hajmda va turlardagi vino-aroq mahsulotlari bilan barqaror taʼminlash maqsadida ishlab chiqarilayotgan mahsulotlarning muntazam marketingini taʼminlasin; ikki hafta muddatda oʻziga qarashli barcha firma doʻkonlarini yuridik shaxs sifatida roʻyxatdan oʻtkazsin; xizmat koʻrsatuvchi tijorat banklari bilan birgalikda ulgurji savdo bazalari va firma doʻkonlarini zarur aylanma mablagʻlar bilan taʼminlasin. 4. Oʻzbekiston Respublikasi Moliya vazirligi va Davlat soliq qoʻmitasi Markaziy bank bilan birgalikda vino-aroq mahsulotlarini ulgurji va chakana sotishdan tushgan tushumni hisobga olish va nazorat qilishning maxsus tartibini ikki hafta muddatda ishlab chiqsinlar va tasdiqlasinlar. 5. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: “Oʻzsharobsanoat” AJga hududiy ixtisoslashtirilgan savdo bazalarini tashkil etishda va ularning faoliyatini tashkil etishda koʻmaklashsinlar; ikki hafta muddatda vino-aroq mahsulotlari bilan savdo qilish huquqini beruvchi ruxsatnomalar, ulardan ulgurji va mayda ulgurji savdo qilish huquqini chiqarib tashlagan holda, qayta roʻyxatdan oʻtkazilishini taʼminlasinlar; 6. Oʻzbekiston Respublikasi Moliya vazirligi: ishlab chiqaruvchi korxonalarning ular hududidan tashqaridagi omborlaridan va ularning yuridik shaxs maqomiga ega boʻlmagan firma doʻkonlari orqali vino-aroq mahsulotlarining sotilishini taqiqlasin; spirt va vino-aroq ishlab chiqaruvchi korxonalarga tayinlangan moliya inspektorlarini ularning kasb layoqatiga talabchanlikni kuchaytirgan holda, joriy yilning mart-aprel oylarida qayta attestatsiyadan oʻtkazsin. 8. Oʻzbekiston Respublikasi Prokuraturasi va Davlat soliq qoʻmitasi vino-aroq mahsulotlari ishlab chiqarishda, ularning aylanishida va sotilishida qonun buzishlar va suiisteʼmollarning oldini olish maqsadida taʼsirchan va muntazam nazoratni taʼminlovchi zarur kompleks chora-tadbirlar koʻrsinlar. 9. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari B.S. Hamidov, B.M. Olimjonov va M.Z. Usmonov zimmasiga yuklansin.
OʻZBEKISTON RESPUBLIKASI VAZIRLAR MAHKAMASI HUZURIDAGI KATTA VA ALOHIDA MUHIM SUV XOʻJALIGI OBYEKTLARINING TEXNIK HOLATINI HAMDA BEXATAR IShLAShINI NAZORAT QILISh DAVLAT INSPEKSIYASI (“DAVSUVXOʻJALIKNAZORAT”)NI TAShKIL QILISh TOʻGʻRISIDA
(decree, 2021-04-07)

Xalq xoʻjaligining faoliyat koʻrsatishi, qishloq xoʻjaligi ekinlaridan barqaror hosil olinishi katta va alohida muhim suv xoʻjaligi obyektlarining ishonchli hamda bexatar ishlashiga bogʻliqdir. Mana shunday shart-sharoitlarni taʼminlash bunday obyektlarning texnik holati ustidan nazorat kuchaytirilishini, turli vazirliklar va idoralar faoliyati muvofiqlashtirilishini, Markaziy Osiyo davlatlaridagi suv xoʻjaligi tashkilotlarining bahamjihat harakat qilishlarini taqozo etadi. Katta va alohida muhim suv xoʻjaligi obyektlarining ishonchli texnik holatini hamda bexatar ishlashini taʼminlash maqsadida: 1. Oʻzbekiston Respublikasi Vazirlar Mahkamasi huzurida Katta va alohida muhim suv xoʻjaligi obyektlarining texnik holatini hamda bexatar ishlashini nazorat qilish davlat inspeksiyasi (bundan bu yogʻiga “Davsuvxoʻjaliknazorat”) tashkil qilinsin. 2. Belgilab qoʻyilsinki, “Davsuvxoʻjaliknazorat” davlat nazorat organi hisoblanib, quyidagi asosiy vazifalarning hal etilishini taʼminlaydi: katta va alohida muhim suv xoʻjaligi obyektlaridan foydalanishda ularning ishonchli texnik holatini taʼminlash ustidan nazoratni amalga oshirish hamda bexatar ishlashini taʼminlash; katta va alohida muhim suv xoʻjaligi obyektlarining bexatarligi mezonlari hamda qoidalarini ishlab chiqishni tashkil qilish va tasdiqlash; manfaatdor vazirliklar va idoralar bilan birgalikda katta va alohida muhim suv xoʻjaligi obyektlari texnik holatining ishonchliligi hamda bexatar ishlashini ekspertizadan oʻtkazish; tegishli vazirliklar va idoralar bilan birga katta va alohida muhim suv xoʻjaligi obyektlarining texnik holati hamda bexatar ishlashi bilan bogʻliq hodisalarning oldini olishga doir takliflarni ishlab chiqish; katta va alohida muhim suv xoʻjaligi obyektlarini qurish hamda qayta qurish loyihalarini ekspertizadan oʻtkazishni tashkil etish, ularni barpo etish sifati va foydalanishga qabul qilinishi ustidan nazoratni amalga oshirish; katta va alohida muhim suv xoʻjaligi obyektlarining ishonchli muhofazasi tashkil etilishini nazorat qilish; tegishli vazirliklar va idoralar bilan birgalikda katta va alohida muhim davlatlararo hamda chegara boʻyi suv xoʻjaligi obyektlaridan puxta va bexatar foydalanish masalalarining Markaziy Osiyo davlatlari bilan bartaraf etilishini taʼminlash; katta va alohida muhim suv xoʻjaligi obyektlaridan foydalanishda ularning ishonchli texnik holatini oshirish masalalarini koʻrib chiqish hamda ularni Oʻzbekiston Respublikasi Vazirlar Mahkamasiga kiritish. 3. Belgilab qoʻyilsinki, “Davsuvxoʻjaliknazorat”ning oʻz vakolatlari doirasida qabul qilingan qarorlari vazirliklar, idoralar, korporatsiyalar, konsernlar uyushmalar, korxonalar, muassasalar, tashkilotlar va mahalliy davlat hokimiyati organlari tomonidan ijro etish uchun majburiy hisoblanadi. 4. Vazirlar Mahkamasi 10 kun muddatda ushbu Farmonni bajarish yuzasidan qaror qabul qilsin.
UMUMXALQ BAYRAMI 9 MAY — XOTIRA VA QADRLASh KUNINI OʻTKAZIShNI TAShKIL ETISh TOʻGʻRISIDA
(resolution, 2021-02-22)

Oʻzbekiston Respublikasi Prezidentining 1999-yil 2-martdagi PF-2243-son Farmoniga muvofiq Vazirlar Mahkamasi qaror qiladi: 1. Umumxalq bayrami 9-may — Xotira va Qadrlash kunini oʻtkazish boʻyicha respublika Tashkiliy qoʻmitasining tarkibi ilovaga muvofiq tasdiqlansin. Tashkiliy qoʻmita oʻn kun muddatda ushbu sanani umumxalq bayrami sifatida yuksak maʼnaviy-axloqiy saviyada oʻtkazish boʻyicha tadbirlar ishlab chiqsin va ularning bajarilishini taʼminlasin. 2. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: — joylarda umumxalq bayrami 9-may — Xotira va Qadrlash kunini yuksak saviyada oʻtkazish; — fashizm ustidan qozonilgan gʻalabaga hissa qoʻshgan hamda Vatanimiz ozodligi va mustaqilligi uchun jon bergan barcha vatandoshlarimizning xotirasini abadiylashtirish; — bugun ham saflarimizda turib Vatan obroʻ-eʼtiborini yuksaltirishga, yoshlarni maʼnaviy-axloqiy jihatdan tarbiyalashga hissa qoʻshayotgan barcha kishilarga munosib izzat-ikrom koʻrsatish; — faxriylarga, Vatanimiz mustaqilligi va shaʼnini himoya qilganlarning barchasiga moddiy yordam koʻrsatish chora-tadbirlarini ishlab chiqsinlar va uni amalga oshirsinlar. 3. 1941 — 1945-yillarda Oʻzbekiston Respublikasi davlat manfaatlarini himoya qilishdagi ulkan xizmatlari uchun ikkinchi jahon urushi nogironlari va qatnashchilariga eng kam ish haqining ikki barobari miqdorida bir yoʻla beriladigan pul mukofoti belgilansin. Oʻzbekiston Respublikasi Moliya vazirligi ikkinchi jahon urushi nogironlari va qatnashchilarini mukofotlash bilan bogʻliq sarf-xarajatlarga respublika budjetidan mablagʻ ajratsin. 4. Oʻzbekiston Respublikasi Moliya vazirligi, Markaziy banki, Ijtimoiy taʼminot vazirligi, Mudofaa vazirligi, Ichki ishlar vazirligi, Milliy xavfsizlik xizmati mazkur pul mukofotlarini bayram arafasida toʻlanishini taʼminlasinlar. 5. Oʻzbekiston Respublikasi Madaniyat ishlari vazirligiga 1999-yildan boshlab har yili umumxalq bayrami 9-may — Xotira va Qadrlash kuni arafasida Fanlar akademiyasi, Mudofaa vazirligi, Badiiy akademiya, “Maʼnaviyat va maʼrifat” jamoatchilik markazi, “Nuroniy”, “Mahalla” jamgʻarmalari, Xotin-qizlar qoʻmitasi va boshqa jamoat tashkilotlari bilan birgalikda joylardagi muzeylar, kutubxonalar va madaniyat saroylarida Vatanimiz mustaqilligi va shaʼnini himoya qilgan kishilar hayotini yorqin aks ettiruvchi maxsus koʻrgazmalar, yoshlar bilan uchrashuvlar, maʼrifiy-badiiy kechalar oʻtkazishni tashkil etish topshirilsin. 6. Oʻzbekiston Respublikasi Oliy va oʻrta maxsus taʼlim vazirligi, Xalq taʼlimi vazirligi, oʻquv yurtlariga ega boʻlgan vazirliklar hamda idoralar oʻquv dasturlariga xotira va qadrlash darslarining kiritilishini taʼminlasinlar. 7. Oʻzteleradiokompaniya, Milliy axborot agentligi va boshqa ommaviy axborot vositalariga umumxalq bayrami Xotira va Qadrlash kuni tadbirlarini muntazam yoritib borish tavsiya etilsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari H.S. Karomatov zimmasiga yuklansin.
OʻTA ZARARLI VA OʻTA OGʻIR MEHNAT ShAROITLARIDA IShLAYoTGAN AYoLLARNING DAROMADIGA IMTIYoZLI SOLIQ SOLISh TOʻGʻRISIDA
(resolution, 2009-06-17)

Ogʻir ishlarda ishlayotgan ayollarning daromadlari darajasini oshirish, ularning iqtisodiy manfaatlarini himoya qilishni kuchaytirish maqsadida Vazirlar Mahkamasi qaror qiladi: 1. 1999-yil 1-apreldan boshlab Vazirlar Mahkamasining 1994-yil 12-maydagi 250-son qarori bilan tasdiqlangan ishlab chiqarishlar, muassasalar, ishlar, kasblar, lavozimlar va koʻrsatkichlar 1-roʻyxatining III qismida va 2-roʻyxatning I qismida koʻrsatilgan oʻta zararli va oʻta ogʻir mehnat sharoitlarida ishlayotgan ayollarning daromadiga soliq solish boʻyicha qoʻshimcha imtiyozlar belgilansin, ularning daromadlariga soliq solish darajasi 20 foizdan yuqori boʻlmasligi belgilab qoʻyilsin. 2. Oʻzbekiston Respublikasi Vazirlar Mahkamasining 1995-yil 1-martdagi 72-son qarorining 1-bandi mazkur qarorning 1-bandida koʻrsatilgan oʻta zararli va oʻta ogʻir mehnat sharoitlarida ishlayotgan ayollarga nisbatan oʻz kuchini yoʻqotgan deb hisoblansin. 3. Oʻzbekiston Respublikasi Davlat soliq qoʻmitasi daromad soligʻi mazkur qarorga muvofiq toʻgʻri hisoblab chiqilishi va toʻlanishi ustidan nazoratni taʼminlasin. 4. Vazirliklar va idoralar idoraviy meʼyoriy hujjatlarni mazkur qarorga muvofiqlashtirsinlar. 5. Mazkur qarorning bajarilishini nazorat qilish Bosh vazir oʻrinbosarlari B.S. Hamidov va D.M. Gʻulomova zimmasiga yuklansin.
XOTIN-QIZLARNING IJTIMOIY MUHOFAZASINI KUChAYTIRIShGA OID QOʻShIMChA ChORA-TADBIRLAR TOʻGʻRISIDA
(decree, 2010-09-30)

Ishlovchi ayollarning yuqori malakali mehnatini ragʻbatlantirish, ularning daromadlarini oshirish hamda oilada, davlat va jamiyat qurilishida xotin-qizlarning rolini kuchaytirish, ularning huquqiy, ijtimoiy, iqtisodiy va maʼnaviy manfaatlarini himoya qilish tizimini takomillashtirish boʻyicha 1999-yilgi tadbirlar Davlat dasturini roʻyobga chiqarish maqsadida: 1. Belgilab qoʻyilsinki, 1999-yilning 1-iyulidan boshlab, ayollar yoshga doir pensiyaga chiqqandan keyin oʻrta va kichik tibbiyot xodimlari, provizorlar, nogiron bolalarning internat uylarida, “Mehribonlik” uylarida tarbiyachilar, shuningdek kutubxonachilar sifatida ishlashni davom ettirayotgan va pensiyaga chiqish oldidan mazkur mutaxassisliklar boʻyicha kamida oʻn yil stajga ega boʻlgan hollarda ularning pensiyani toʻliq miqdorda olish huquqi saqlab qolinadi. 2. Mazkur Farmonning bajarilishini nazorat qilish Oʻzbekiston Respublikasi Vazirlar Mahkamasi zimmasiga yuklatilsin.
HUKUMATLARARO BITIMNI TASDIQLASH TOʻGʻRISIDA
(resolution, 1999-03-15)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 20-moddasiga muvofiq Vazirlar Mahkamasi qaror qiladi: 1. 1999-yil 2-martda Toshkent shahrida imzolangan Oʻzbekiston Respublikasi Hukumati bilan Gretsiya Respublikasi Hukumati oʻrtasida yoʻlovchilar va yuklarni avtomobil transportida xalqaro tashishlar toʻgʻrisidagi Bitim tasdiqlansin. 2. Bosh vazir oʻrinbosari L.A. Axmetov, tashqi ishlar vaziri A.X. Kamilov Oʻzbekiston Respublikasining mazkur Bitimda nazarda tutilgan majburiyatlarini oʻz vaqtida bajarilishi ustidan nazoratni taʼminlasinlar.
1999 YILDA OʻZBEKISTON RESPUBLIKASI HUDUDIGA IMPORT QILINAYOTGAN TOVARLAR UChUN AKSIZ SOLIGʻINI TOʻLASh TARTIBI TOʻGʻRISIDA
(other, 2000-07-04)

Oʻzbekiston Respublikasining bojxona hududiga import qilinadigan tovarlar uchun 1999-yilda aksiz soligʻini toʻlash tartibi toʻgʻrisida kelib tushayotgan soʻrovlar munosabati bilan Moliya vazirligi va Davlat bojxona qoʻmitasi quyidagilarni tushuntiradi: Vazirlar Mahkamasining 1998-yil 31-dekabrdagi 541-son “1999-yildagi Oʻzbekiston Respublikasining asosiy makroiqtisodiy koʻrsatkichlar va Davlat budjetining prognozi toʻgʻrisida”gi qaroriga koʻra 1999-yilning 1-yanvaridan boshlab yuridik va jismoniy shaxslar tomonidan Oʻzbekiston Respublikasi hududiga import qilinadigan tovarlarga nisbatan aksiz soligʻi stavkalari (8-2-son ilova) belgilangan. Shu munosabat bilan Vazirlar Mahkamasining 1998-yil 24-fevraldagi “Importni tariflar asosida tartibga solish chora-tadbirlari toʻgʻrisida”gi 80-son qarori bilan tasdiqlangan aksiz soligʻi stavkalari (2-son ilova) qoʻllanilmaydi.
OʻZBEKISTON RESPUBLIKASI HUKUMATINING AYRIM QARORLARIGA OʻZGARTIRIShLAR VA QOʻShIMChALAR KIRITISh TOʻGʻRISIDA
(resolution, 2022-07-22)

Oʻzbekiston Respublikasi Vazirlar Mahkamasining “Maʼlumotlar uzatish milliy tarmogʻini tashkil etish va jahon axborot tarmoqlaridan foydalanishni tartibga solish toʻgʻrisida” 1999-yil 5-fevraldagi 52-son qarorining 13-bandini bajarish maqsadida Vazirlar Mahkamasi qaror qiladi: Oʻzbekiston Respublikasi Vazirlar Mahkamasining quyidagi qarorlariga oʻzgartirishlar va qoʻshimchalar kiritilsin: 2. Oʻzbekiston Respublikasi Vazirlar Mahkamasining 1994-yil 16-martdagi 140-son qarori (Oʻzbekiston Respublikasi QT, 1994-y., 3-son, 16-modda) bilan tasdiqlangan “Oʻzbekiston Respublikasi Tashqi ishlar vazirligi toʻgʻrisidagi Nizom”ning 4-bandi oʻn sakkizinchi xatboshidan soʻng quyidagi mazmundagi yangi xatboshi bilan toʻldirilsin: “Oʻzbekiston Milliy axborot agentligi (OʻzA), Davlat matbuot qoʻmitasi va “UzRAK” maʼlumotlarni uzatish davlat tarmogʻini rivojlantirish va undan foydalanish korxonasi bilan birgalikda Oʻzbekistonning ijtimoiy-siyosiy va iqtisodiy hayoti toʻgʻrisidagi axborotning Internet tarmogʻida tarqatilishini muvofiqlashtiradi”.
9-MAYNI XOTIRA VA QADRLASH KUNI DEB EʼLON QILISH TOʻGʻRISIDA
(decree, 1999-03-02)

Urush faxriylari, ishtirokchilari va urushda Qurbon boʻlganlarning oilalaridan tushayotgan koʻplab iltimosnomalarni, xalqimizning, jamoat tashkilotlarining bildirayotgan xohish-irodasini inobatga olib, Ikkinchi jahon urushida fashizmga qarshi kurashib halok boʻlganlarning, mamlakatimiz ozodligi va mustaqilligi uchun jon bergan Oʻzbekistonning barcha oʻgʻlonlari xotirasini abadiylashtirish muhimligini nazarda tutgan holda, bugun ham saflarimizda turib Vatan obroʻ-eʼtiborini yuksaltirishga yoshlarni maʼnaviy-axloqiy jihatdan tarbiyalashga hissa qoʻshayotgan barcha kishilarning hurmatini joyiga qoʻyish maqsadida: 1. 9-May Xotira va Qadrlash kuni deb eʼlon qilinsin. 2. Toshkent shahar hokimligining poytaxtimiz markazida Xotira maydoni tashkil etish, ushbu maydon qurilishini 1999-yilning 20-apreligacha tugallash haqidagi taklifi maʼqullansin. 3. Xotira va Qadrlash kunining umumxalq bayrami sifatida, keng nishonlanishini taʼminlash barcha davlat, nodavlat va jamoat tashkilotlarining, idora va korxonalarning, birinchi galdagi vazifasi, barcha Oʻzbekiston fuqarolarining or-nomus, vijdon ishi va anʼanaviy burchi deb belgilansin. Fashizm ustidan qozonilgan gʻalabaga hissa qoʻshgan, Vatanimiz mustaqilligi uchun jonini, bor kuch-quvvatini ayamagan biror bir faxriy, biror bir kishi unutilmasligi kerak. Ularning har biriga munosib hurmat-ehtirom koʻrsatilishi shart. 4. Qoraqalpogʻiston Respublikasi Vazirlar Kengashi, barcha viloyat hokimliklari Nukus shahri va barcha viloyat markazlarida shunday Xotira maydonlarini bunyod etish rejasini ishlab chiqsinlar hamda uni amalga oshirish chora-tadbirlarini koʻrsinlar. Xotira va Qadrlash kuni bilan bogʻliq tadbirlar yuksak axloqiy-maʼnaviy saviyada oʻtkazilsin, faxriylarga, Vatanimiz mustaqilligi va shaʼnini himoya qilganlarning barchasiga moddiy yordam koʻrsatilsin. 5. Vazirlar Mahkamasi mazkur masala yuzasidan oʻn kun muddat ichida qaror tayyorlasin.